khistorydata/jeongjo-sjw-relations huggingface dataset:
정조 20년 · 목
備局啓言楊州牧使申獻朝上疏有許令廟堂稟處之命矣以其疏辭査問于總戎使徐有大處則還分之法用舊畜新故昨年精實之穀果爲留庫今年所分給卽是癸丑所捧而屢輕反閱自不無如干斛縮該牧使領民而來不受而去今則其勢不可復動農民費日繈負于山坂峻險之地又未知更無後頉終歸於兩皆順便之方昨再昨年因朝令從民願還米一石以錢四兩五錢代捧方爲積置者其數夥然而姑未分給日前因前總戎使徐龍輔筵稟錢還分給事判下知委矣顧今善處之道楊州民則四千石數以錢代給之外實無他道爲言參互該牧疏辭與總帥所言則殆不分此是而彼非有難從甲而抑乙第以常年年事律之則春受四百五十之錢秋納一斛還米民必樂從而願之況聞目下楊民物情則果不無州還絕巡農糧難繼之患云以錢出給尤無所妨以此分付于總戎使及京畿道臣處恐合事宜大抵楊州民昨冬所納擧皆精實而四五朔之間今春所受若是過縮則宜其有稱冤雖曰舊穀所欠豈至此多謂以城餉而若是無實者誠極駭然平時之不能察飭在所當警請徐有大從重推考當該管城將拿問處之允之
정조 20년 · 강
詣奉室行望拜禮
정조 20년 · 목
具翼善冠黑圓領袍乘輿出集成門至朝宗門降輿詣奉室前版位行四拜禮陞詣奉室奉審仍詣皇壇奉審出朝宗門乘輿由集成門還內
정조 20년 · 강
命贈吏判申曼贈戶參崔孝一議諡卽爲擧行遞副應敎金觀柱以李明淵爲副應敎沈興永尹序東爲校理韓光植爲副校理金熙稷金履喬爲修撰李晴趙德潤爲副修撰竝前望也
정조 20년 · 목
敎曰贈吏判申曼贈戶參崔孝一議諡豈可踰此日行公玉堂牌招使之擧行又敎曰在外及未肅拜玉堂許遞前望單子入之待下批與出番玉堂牌招只兩人諡號先爲議諡其餘待大臣議諡日爲之事分付
정조 20년 · 강
總戎使徐有大以申獻朝疏辭上疏引義賜批推獻朝
정조 20년 · 목
疏略曰伏見楊州牧使申獻朝疏本則盛論北漢移轉事而侵斥臣譏嘲臣無復餘地臣於是滿心慙忸繼之以憂歎也臣雖武夫粗知兵民表裏之義信食輕重之分又於此城餉春糶冬糴備嘗艱險爲畿氓切肌之弊亦皆聞之詳而見之熟矣豈於今年之楊民忽事威制强令行之以行不得之政乎蓋此城餉之設置已過百有餘年楊民之受食亦爲百有餘年未聞以斛縮執頉而論報之不足至於陳疏所受食者非止楊州一邑而亦未聞列邑之以此稱頉不爲受去則未知今人之愛民加於古人而然耶楊牧之愛民深於他邑而然耶其疏有曰斗量斛縮多者爲四五斗少者爲二三斗楊牧旣已親自監量而質言於奏御文字則臣何必曰不然而苟如其言四千石當分縮爲五六百石則是無餉也無餉而徒守管籥者其可謂守臣云乎哉至於吏鄕之推論不過體例間事而使之詳曉從前已例毋或轉生葛藤之意而今歸之於勒捧侤音亦可謂過於分數而緣臣之冒據匪據致有此體統之一朝壞損將何面目行守臣之事而管城餉之政乎又伏見廟堂覆啓判下者臣之不能察飭之失尤無所逃而問備薄罰不足以勘罪伏乞亟加嚴譴以爲不職者之戒批以疏語有關體統處該倅推考卿其勿辭行公
정조 20년 · 강
遞承旨鄭尙愚以金祖淳代之尋遞以崔獻重代之竝前望也
정조 20년 · 목
敎曰同副承旨許遞前望單子入之以祖淳批下尋敎曰未肅拜承旨許遞前望單子入之以獻重批下
정조 20년 · 목
敎曰明日次對進定於今日○予謂右議政尹蓍東曰兪領敦寧之病聞甚危劇云非但其人之不易得國之元老餘者幾人向見金奉朝賀精力凡節與初春登筵時落下一層領敦寧之病勢又如此予心憫烈矣蓍東曰別咨入送事向承下敎而尙未及稟定矣予曰須與左相議定後日登對時更稟可也予謂禮曹判書閔鍾顯曰以卿出疆之故本曹擧行多不如前矣今當夏享大祭日子明日內擇吉以入可也鍾顯曰昨年秋展謁擇日官降定生徒而將觀來後擇日之能否以爲贖罪之地事旣承筵敎矣但旣降生徒則不敢與擇日雖欲贖罪無地效勞矣予曰先從夏享吉日使之擇入可也予曰或晴或雨豈但責之於日官而雖以今番皇壇祭享時言之前曉之雪終日之風洞屬之誠不敢少弛矣將事之夜星月昭朗事若非偶然矣蓍東曰當日陪班相顧攢賀而臣之前後陪祭閟官者亦屢矣日候無日不淸明聖孝之昭格臣實欽仰矣
정조 20년 · 강
命金川移屬松營事令該守臣論列便否指一狀聞
정조 20년 · 목
敎曰予於松都每念不忘者以近畿雄府爲緩急所恃蓋其山川雄渾土地廣衍民生於其間者往往多奇材異能負性帶氣之人蔚然有故都遺風固可尙也且況百貨之所聚八域之所輳卽浿水以東第一都會也惟其貨利之場人所厭言竝與其人擯不與焉夫周舊都也其俗尙且好賈況於幾百年蕪沒之鄕乎挽近以來朝家之收拾亦不若前府內人士抱才空老間有登第無歧自拔是豈列朝軫恤之聖意且況弊瘼滋興貨泉凋殘此果由於子母錢之庫儲漸縮官無以藉賴民無以振貸之致歟抑其一府之疆界介乎四隣窄而不敷除其道路溝洫城邑廬墓則終有民多地狹之歎土之所出不足以供億官司而然耶近因金川移邑事松留聞有通變之策其果然乎開城留守李冕膺曰金川移邑之擧專出於避遠水土之計而但金川境內無一淸涼之地在前移邑非止一二歲月稍久輒復如前則安知他日又不如今日乎蓋金之距松都不過爲一舍之間而松之水土最稱淸涼苟欲永避水土之害俾爲久遠之圖則出金遷松之外無他道矣因此而抑有可以蘇捄松營之弊者松營之百弊千瘼原其本則財竭民窮地狹人衆是已自數十年來官儲日益蕩殘吏民日益凋弊駸駸至於莫可收拾之境此不獨守土者之憂遑罔措計無所出大抵金川數面逶迤陡入於大興山城之後長可四五十里而地廣人稀稅重役繁故居民日離許多良田漸就荒蕪松之人則咫尺相望不敢爲奠居起墾之計者非但稅役之繁重亦不欲爲他邑之民備受其擯斥故也是以彼此兩棄幾皆陳廢者積有年所本府民人輩皆願以此數面移屬本府以爲起耕資生之道前後留守若疏若啓登聞于朝者亦已屢矣而迄未能準請民情之抑菀愈往愈甚當此金川移邑之時許設於松都城門不遠之地以郡守屬之本營爲判官兼行從事之任如今之經歷之爲而姑罷經歷官以經歷廩料經費小補今用不給之需金川之上納於京司者如前上納上納於巡營者準折給代無所省減則於京司於海營少無所損於松都大有所益此實爲松金之兩得矣如是也則松之人其將築室於金起耕於金變荒穢以膏沃化空曠爲櫛比必有成就之美矣然後以新起之土作爲屯田付之松營之案隨起隨稅則亦可爲生財裕民之方矣此雖出於俱利共便之意事係更張亦關官制請下詢大臣處之敎以大臣之意何如右議政尹蓍東曰松營故都也地利民人非比尋常本邑儒武之才藝誠勤實爲朝家緩急必可恃之處而人才則擯而不用官府則凋殘特甚今至莫可收拾之境臣之待罪留守時亦以金川大小南面請得事發端於前席將欲退陳一疏出草繕寫旋以移職而未果上今聞松都事勢比十餘年前又不啻減落幾層須有別更張大變通然後可以成營府體制松留所奏實合更張變通之道而適當金川移邑之際有此筵席之下詢者似屬一府興旺之會而在故都官民誠爲莫大之方也金川之移屬爲判官無論生弊遠近臣則切知松營事勢故不敢有異議於其間然移屬重事且係官方恐不可草草議定歷詢諸大臣而處之恐合事宜從之敎以爲先令守臣論列便否更爲指一狀聞
정조 20년 · 목
承旨李海愚啓言正言尹悌東府啓未畢之前先發諫院新啓臺體壞損請推考敎以近來之人顚錯如許胡大事也憲臺未畢下諭之前忽地進前徑發新啓使諫院前啓在似停未停之科敢以何顏論李福潤乎格例之破壞猶屬餘事姑先罷職
정조 20년 · 강
遞差掌令沈奎魯
정조 20년 · 목
右議政尹蓍東啓言掌令沈奎魯前啓奏達之際多失筵體不可無警請推考敎以柳師文事不欲停啓則敷奏之際自有格式而語次大有做錯不可推考而止遞差可也
정조 20년 · 강
命扶安等五邑入送濟州穀火燒沈失者以移轉條施行依例給代仍命領運差員之罪今姑安徐
정조 20년 · 목
右議政尹蓍東啓言全羅監司徐鼎修狀啓以爲濟州入送貿運及移轉穀所載扶安等五邑船五隻火燒沈失各穀爲一千九百二十八石人物一名亦爲渰死誠不勝萬萬驚駿發船之際不能董飭致令五船落後逢風至有失火投水之擧者難免不飭之責許多船隻到泊之際旣不前期等候指導安泊又不董發浦丁登時救護致此沈覆領運差使員光陽縣監韓師鎭濟州判官趙敬日罪狀令攸司稟處別下貿穀乃是格外特恩不可以混歸沈失之中本州領受各穀一萬三千七十二石中一萬石以別下貿運條施行三千七十二石以移轉條施行而移轉穀臭載給代旣有已行之例今番沈失各穀之代沿海留庫稍裕處預先區劃以待處分裝發計料事請令廟堂稟旨分付矣道臣之以移轉條移施而依例給代事狀請者誠爲得體竝依狀請施行裝發之後差先差後或利泊或失風海路事自來固然火燒沈失又是船中旡妄之災則差使員論勘未免太過該牧判官之不能措導安泊登時救護亦非險海浦嶼所可容人力周旋者而災年新到之官非罪遞易誠爲可悶韓師鎭趙敬日拿處事請今姑安徐使之戴罪責效從之
정조 20년 · 강
命贈參判崔孝一加贈正二品職
정조 20년 · 목
右議政尹蓍東啓言贈參判崔孝一贈諡事成命已下非當品贈職而施以節惠之典者似無其例且崔孝一車禮亮安克諴事績之奇偉忠烈之炳朗將有辭於天下後世則一資加贈非可勒惜請崔孝一加贈正二品職從之仍命政官牌招開政
정조 20년 · 강
命故牧使林亨秀變品贈職
정조 20년 · 목
吏曹判書沈煥之啓言故牧使林亨秀贈職事因湖南儒生上言自禮曹回啓蒙允移送本曹矣亨秀文章氣節最爲當世之峻望而竟陷於丁未壁書之變士林之稱冤至今未已其本職爲堂上牧使矣今於褒贈之典似當變品擧行而臣曹不敢擅便請下詢大臣以爲稟定之地予詢大臣右議政尹蓍東曰林亨秀文章氣節至今稱道於士林之間而今有貤贈之命似當爲變品贈職矣從之
정조 20년 · 강
命平安監司金載瓉狀啓中故忠臣崔孝一事爽實委折關問該道臣後論罪
정조 20년 · 목
先是載瓉狀啓以爲故訓鍊副正安克諴龍川人也故敎授車禮亮宣川人也少卓犖有奇節自丙子後有北復之意聞義州人崔孝一素多氣略結爲死友號爲淸北三豪一日克諴禮亮謂孝一曰古有魯仲連何如人也孝一曰諾吾有意君敢言可無從乎三人因相與謀曰一人入登州說天朝諸將直擣瀋陽一人入瀋陽爲內應一人擧淸北義士以入則事可成也克諴曰內附莫如崔君偵諜莫如車君倡率同志臨機北驅吾不多讓于君輩也於是三人潛募死士百餘人往來江湖間己卯孝一自彌串發船向登州三人作詩揮涕而別辛巳禮亮潛渡江直投瀋中自是克諴日治戰具以待北報事竟露禮亮逮瀋獄被酷刑臨死嚼一指血淋漓作書付家人罵不絕口而死克諴械致于京與黃一晧死于市當刑色不變大罵鄭命壽曰恨不先斬汝孝一隸吳三桂軍皇京陷上崇禎皇帝陵痛哭七日而死後孝一累贈至左贊成諡忠烈禮亮贈戶曹參判克諴贈兵曹參議同時死事人竝貤贈有次此皆在故相臣閔鎭遠奏議故重臣鄭宲道啓中甚悉目孝一追享灣祠之後淸北多士擧狀申告于道臣曰辛巳死事諸人受朝家褒典固至矣況崔孝一之躋子祠享可使百世起義但云義士其志同其事同其死也又同若使太史書之將見三士同傳而今使孝一獨腏享列克諴禮亮則不與焉是睢陽之廟祭巡而不祭遠者也蓋結義主策卽克諴而特孝一之死磊落光大比二士更高一著故邑士呈文先擧孝一故也然等是死耳易地則皆然孝一今旣腏食矣克諴禮亮之一祠同配實是一路之輿論向臣省部之行路過灣上諸儒聯狀一辭無異今此追配之論寔出公議之同然自有所不可遏者故今因孝烈修啓之時詳採事實以聞而祀享體重臣不敢指一以啓令該曹稟處至是禮曹判書閔鍾顯啓言奏御文字何等審愼而平安監司金載瓉狀啓中以故忠臣崔孝一之贈戶參而誤稱屢贈至贊成至於節惠之典則近始因特敎方爲擧行而謂以忠烈賜諡云者極爲未安請當該道臣重推敎以贈參判之賜諡雖因特敎旣無可據之文跡則從大臣之言先令加贈然後賜諡實合重愼之意故耳朝廷之擧措猶且如此況奏御文字乎又況事實關係乎無諡而曰有諡未贈正卿而至謂已贈貳相云者不可但以不審言其委折爲先關問後草記論罪
정조 20년 · 강
獻納金履喬引避請遞賜批
정조 20년 · 목
履喬啓言臣登筵傳啓之際至於柳師文事未承批旨臣實慚愧何可一刻晏然於臺次乎請命遞斥臣職批以勿辭承旨李海愚曰獻納金履喬一日再啓煩瀆退待物論矣
정조 20년 · 강
命景福宮偸斫生松者以攔入律勘放
정조 20년 · 목
刑曹判書李祖源啓言因兵曹草記踰越景福宮城偸斫生松罪人金福得移送臣曹照法重繩事允下矣謹按律文則大明律越城條有曰凡越皇城者絞大典通編禁制條有曰空闕松木偸斫者不限年邊遠定配云而明律無空闕與時御所區別之文通編則初不攙入越城與否若從明律則罪係一律若從通編則罪止遠配本宮雖是久廢之地其爲皇城則一也當此民俗渝頑之時宜施當律俾警來後而第律典旣無時御所空闕區別之論其在審克之道一經稟定後擧行恐似得當敎以豈有踰牆之理空闕門禁蕩然之致此所以嚴處守直中官及衛將者也踰牆旣無明證枝柯安知生松以攔入律勘放
정조 20년 · 강
命金海殺獄罪人朴渭昌嚴訊得情
정조 20년 · 목
刑曹判書李祖源啓言取見各道獄案則上年十二月金海殺獄罪人朴順三及其子渭昌等獄事判付內有問議大臣後草記之命故問議後草記而順三則特貸一律事判下渭昌則無判付還下尙不得行會矣大抵此獄其父入於元犯已成鐵案則其子之必欲爲之百計圖脫在於情理固無足怪渠之兄弟中果能自戕其身期於報復則雖謂之傷勇君子亦當恕而憐之今乃忽地滾鬪於屍親旋卽暗殺其婢夫以爲移禍之計者萬萬凶巧今若諉之以事出於子救父而有所容貸則哀彼士同之死將無償命之日依大臣收議嚴訊得情恐合事宜從之
정조 20년 · 강
推吏曹判書沈煥之刑曹判書李祖源
정조 20년 · 목
右議政尹蓍東啓言吏曹判書沈煥之奏對就座之際遺落所佩有關筵體請推考從之又啓言刑曹判書李祖源諸宰奏事之前越次進前欲有所達事體未安請推考從之
정조 20년 · 강
遞差修撰金熙采副修撰尹益烈
정조 20년 · 목
臺啓方傳玉堂先啓已失筵體且以下番先奏也
정조 20년 · 강
遞判義禁洪檍知義禁李得臣
정조 20년 · 목
敎曰未肅拜禁堂許遞今日政差出
정조 20년 · 강
汰注書李泳夏尋命拿處
정조 20년 · 목
因次對擧條書入之遲滯敎以當該注書汰去又因臺諫請推擧條中尹悌東誤書以序東政院請勘敎以拿處
정조 20년 · 강
召見備局有司堂上李時秀于熙政堂
정조 20년 · 목
予謂時秀曰向以濟牧折米二千石竝以公穀折給事出擧條矣不意今番運穀之沈燒又近二千石若兩條俱以公穀充定則不但官力之難支沿民弊瘼亦所當念沈燒穀則在朝家軫恤之道不可不充數輸送而至於折米則似當有從便闊狹之路退以此意言于大臣使之商量善處可也
정조 20년 · 목
以柳焵爲大司諫李益運爲左尹鄭好仁爲判義禁具㢞爲知義禁李燒爲副總管贈參判崔孝一加贈兵曹判書故牧使林亨秀加贈吏曹參判
정조 20년 · 강
命贈戶參車禮亮贈兵議安克諴配享顯忠祠
정조 20년 · 목
敎曰今日祗拜奉室益切匪風之感因右相筵奏加贈故忠臣崔孝一而又聞禮判之言知有道臣狀請者取見狀聞此言卽予今日欲言者事若不偶何待稟處故忠臣贈戶曹參判車禮亮贈兵曹參議安克諴依故忠臣贈判書崔孝一追配例一體配享於顯忠祠事分付該道後因禮曹判書閔鍾顯陳達禮亮贈職釐正改書見下四月二十日
정조 20년 · 강
推吏曹判書沈煥之參判黃昇源
정조 20년 · 목
政院啓言祿都目政事兼行之時例爲入稟而今日政事祿單子初不提稟循例入啓事違格例極涉未安請當該吏曹堂上重推允之敎以推考
정조 20년 · 강
施領敦寧兪彥鎬隱卒之典
정조 20년 · 목
敎曰受知也最先於儕僚而見詡者亦在不渝不泹似此之人何處更易覓來今云已矣不可復見嗟惜傷惻久而無言至於立朝行蹟事予誠衷自有不誣之公議則褒近溢美否亦沒實予難措辭於其間寧稽於三日書旌之時宜使太史備述遭逢之顚末以爲徵信之證卒領敦寧兪彥鎬喪易名之典待其撰狀斯速爲之擧哀臨弔之節依近例置之第四日遺承旨致弔成服後致祭而祭文當親撰勸粥恤孤及祿俸限三年輸送等事依例擧行其子兪漢宰待闋服調用○敎曰卒提學兪彥鎬家何循常例勸粥致弔致祭等事依例擧行護喪則遣閣屬官擧行長生殿退件棺板一部特爲輸送而主家必已措備代送其直俾補喪需又命遣內需司官員護喪致賻米五石錢一百兩木三十疋白紙三十卷空石五十立○敎曰兪領敦寧家致弔左承旨進去致祭則當有內閣致祭退行於葬前祭文則知製敎撰進內閣致祭以御製祭文爲之原任直提學徐龍輔進去
정조 20년 · 강
太學諸生以魏伯珪疏辭捲堂命勸入
정조 20년 · 목
成均館以同知館事意啓言臣聞居齋儒生等今日夕食堂不爲設行馳詣泮宮招致諸生問其捲堂之由則諸生等書進所懷以爲卽見玉果縣監魏伯珪疏本則其論士習一款竝及太學上生而謂以場屋舊染本無實學寄廩旅遊亦出赴炎終歲不讀一卷書終日不談一義理群居泄泄徒糜料食結之以當今之所謂士者卽病國之疹瘕殄俗之痰火若其徒糜料食之目則臣等固當甘受而至於病國殄俗等語有不勝驚心而汗顏者臣等雖甚無似忝在賢關誦讀先聖之書粗知廉恥之義則得此詆斥於章奏之間顧何敢抗顏入堂乎云臣縷縷開諭多般勸入而諸生等終不回聽無意還入何以爲之敎以眞所謂諸生何不爲君子乎云者若爲諸生說也藉令湖南宣召人玉果縣監魏伯珪所言混斥無別此不過過去慨惋之談況其疏語專指俗士弊習有甚毫分係關於諸生乎且況以言爲諱人皆囚舌之時竝與此等草野淳厖之論不見容於賢關多士之羞恥當如何諸生爲君子儒而伯珪疏中云云之說弊付之俗下小入儒不亦休哉不亦宜哉以此意勸入仍設食堂退去
정조 20년 · 강
忠淸監司林濟遠以鴻山縣監金思䄷罷黜馳啓特命分揀
정조 20년 · 목
該監司狀啓以爲兵使金明遇狀啓謄報內鴻山縣監金思䄷所佩兵符偸去罪人刻期捉得之意連加關飭於各鎭矣淸州營將李相豊牒呈以爲鴻山通引李乭石前因見忤於官家作此變怪云云之說衆議如一故捉致嚴覈則所告以爲渠與册房來留金姓兩班有言語不恭之事因此嫉惡漸甚雖微罪輒告官家屢被重杖曾聞官長失符則必遞其職官家遞歸衙客亦從而去故二月初十日早入官家則本官已入內衙房中無人所佩兵符竝與布帶掛在壁上故渠偸符出門實難周處適見東軒竈口火猶未熄仍爲投入矣不意去月十九日册房兩班如廁時忽得兵符骨環於棄灰之中公州鎭營將校持去該鎭營云故捉致乭石於兵營反覆詰問則果如前招骨環推來看審則燒火形體果爲的實云右捕廳秘移內出使捕校等到鴻山縣適聞兵符見失之變別加廉探捉來可疑人李應駿所招以爲渠以罪屢被刑棍於本官每懷乘機甘心之計而未得其便聞本道監司巡過本縣意以爲乘此紛擾之時偸出兵符則本倅必抵重罪二月初八日夜深後潛入本官寢房則兵符繫在服帶掛于壁間故偸符出來卽投官竈火中實無他人與知者云一兵符也而兩犯同發參以彼此之供執其同異之跡則造意之凶慘略似投火之曲折差別臣於是求之事理參以意見則李乭石本非別人卽應駿之兄子也應駿則積受重罪於本官乭石則微事見忤於衙客二憾之中不但憾有大小應駿舊校而畏罪避匿之疏蹤也乭石通引而長時使役之近跡也爲應駿者雖有膽如斗邑倅臥起之處官隸寤宿之地某處之有符某人之不眠渠安敢自外窺測而乘夜闖入如探囊物乎以其兄之子爲入番通引則其易也不啻如反手以此推之應駿之造謀乭石之手犯丁寧無疑乃叔侄之故腸肚相連悉吐行兇之節次牢諱同參之事實以捕廳之操練兵營之威令猶不得表裏和應之眞贓則雖自臣營竝施刑棍而造次承款殆無是理亦不無徑先致斃不得用律之慮故李應駿李乭石付之本府及鎭營各各嚴囚凡干重獄自有首從之別而此兩賊不可但以同惡相濟論竝送兵營捧結案依法處斷未知何如待回下擧行計料該邑自有此變無符之官俟罪私次小大公務一付之於監色況跟捕旁午吏隸遠囚當此上納當前分還以時之際散無統緖其將無邑而後已臣關飭兵使無所干涉之諸囚卽地放送繼以毋敢作奸之意嚴飭該邑監色該縣監金思䄷則兩囚出場之後自當勘律以若情勢公狀之不呈猶屬節目間事而格例所在亦不可仍置該縣監姑先罷黜其代令該曹擇差下送兵符則約綬之骨環四片微存形體於灰燼之餘臣亦目見則骨硬於木雖足憑認俱焚之跡明若觀火令政院造送兵符敎以該守令罷黜事依殿牌作變邑守令勘罪勿論之例特爲分揀事分付
정조 20년 · 강
詣景慕宮展拜還內
정조 20년 · 목
具翼善冠袞龍袍出萬安門乘輿出仁政門由建陽門集禮門出弘化門入逌瞻門至齋室門外降輿召見戶曹佐郞尹光心入齋室仍詣版位展拜陞詣宮內奉審還入齋室少頃出齋室乘輿出逌瞻門入弘化門明政門永淸門還內
정조 20년 · 강
命故大臣金興慶金在魯趙顯命故重臣金始煥令銓曹訪其後收用故大臣宋寅明兪拓基贈秩大臣金致萬故重臣尹淳李眞望南有容朴師益故宰臣洪景輔致祭
정조 20년 · 목
敎曰是歲重回此月載屆莫逮靡洎無以爲情擬待十五日更伸展省之禮以寓一分孺慕而不有錄後記舊之擧則昔事往躅後孰識得其時領議政金興慶上相兼正使左議政金在魯主管敦匠之任而俱有例帶宮銜右議政宋寅明專掌諸務兼撰文字大提學尹淳前大提學李眞望豊原君趙顯命前監司兪拓基此四臣皆以宮賓敦匠製述書寫及至承命宣力之事各有奔走之績子爲大官挺身闡義自己職名終身不改經筵胄筵至予有甘盤之好而同日同銜特膺另簡之命者侍直金致萬南有容也故重臣金始煥家之結知受奬何如且況奇徵異聞記注可按而其家人之爲都廳亦似有待錦原君朴師益不但有書寫之勞而已稀貴多端昨年至錄其曾孫承宣洪景輔首尾周旋寵以晉秩大抵今日此敎出於志感而表心則蔭敍之人肅拜致祭之家受祭竝於十五日爲之故大臣金興慶金在魯趙顯命故重臣金始煥令該曹訪其後收用莫逾今日故大臣宋寅明故重臣尹淳李眞望故大臣兪拓基贈秩大臣金致萬故重臣南有容朴師益故宰臣洪景輔家致祭大臣家遣承旨重臣家遣禮官○敎曰政官牌招開政今日蔭仕承傳之人皆令今政調用首仕直長以不次次序陞後參奉作窠擬入事分付○吏曹啓言大臣重臣調用之家訪其後孫草記年或未滿傍孫亦爲訪問草記事命下矣故領議政金興慶奉祀玄孫幼學錫喜今年二十九歲錫喜三寸叔進士魯應今年四十歲云故判書金始煥曾孫進士啓溫今年二十四歲此外無他子孫云故領議政金在魯奉祀孫文及第鍾純非蔭仕可擬之人其子幼學敬淵今年十九歲故領議政趙顯命奉祀孫潞鎭亦非蔭仕可擬之人其子幼學雲喜今年二十五歲而蓋此兩相家奉祀孫俱難擧議於仕路矣敎以故領相金興慶家雖有曾孫年旣未滿以年滿之孫調用實合法典依此擧行故判書金始煥家只有年未滿者云何拘常格特爲調用其餘兩相家愍惻甚矣卿等之言雖出公法今日承傳豈無闊狹況兩相之在先朝眷毗何等備至而協贊之力誠亦有大勳勞於朝廷當兩家回呻爲笑之機寧或膠守常典至於豊原家地處自別已例可據故相家則寸數亦遠尤何必乃爾乎趙潞鎭金鍾純皆於六品見窠卽爲擬入
정조 20년 · 강
命毓祥宮展拜過十五日後更稟
정조 20년 · 목
敎曰吏判之曰以隄防如是煩稟是豈今日爲所重承傳之意哉吏曹判書沈煥之推考斯速擬入又敎曰政官更爲推考斯速擬入
정조 20년 · 강
吏曹判書沈煥之參判黃昇源聯疏請寢趙潞鎭金鍾純收用之命賜批命卽爲擬入
정조 20년 · 목
疏略曰伏奉本曹草記批旨有趙潞鎭金鍾純六品見窠擬入之命矣此兩人之初不議到於仕路者誠以義理至重隄防至嚴有未可一朝毀劃也飭敎之下奉行無路伏乞亟寢成命以植國論批以卽爲擬入
정조 20년 · 강
遞修撰金熙稷持平金宗發李萬運正言南基萬
정조 20년 · 목
敎曰明日侍臣不可不備員在外及未肅拜人竝許遞今日政以在京無故人差出待下批牌招察任
정조 20년 · 목
以申溆洪光一爲持平李東冕爲正言李明淵爲應敎金銑爲校理尹益烈爲副校理李基讓爲副修撰閔鍾顯爲右參贊安衡稷爲同知金魯應爲獻陵參奉金啓溫爲長陵參奉魯應啓溫竝初仕也
정조 20년 · 강
遞持平洪光一正言李東冕
정조 20년 · 목
敎曰在外臺諫許遞今日政差出待下批一體牌招
정조 20년 · 강
召見定例堂上李時秀李晚秀尹行恁廣州留守徐有隣水原留守趙心泰及吏曹判書沈煥之參判黃昇源兵曹判書具㢞于便殿
정조 20년 · 목
時秀等持節目來待也○予謂心泰曰植木之役何間當了畢乎心泰曰列邑分掌亦不煩民庶可不日告訖矣予謂煥之曰今番兩相家承傳實出爲所重之意銓曹之不欲奉行實非仰體之道斯速擧行可也煥之曰聖意所在臣豈不仰認而隄防一壞義理漸晦自此有蕩然莫可收拾之慮聖敎雖如此終不敢奉承矣
정조 20년 · 강
命湖西所在糧餉廳屯稅除非最尢甚處毋得頉減
정조 20년 · 목
戶曹判書李時秀啓言昨冬湖西御史鄭晚錫以糧餉廳屯稅依民結例執災減稅事陳達蒙允湖西諸邑報廳之數無異全減甚至有已磨勘之邑更請減總本廳屯稅自來輕歇所謂時起比之元結或折半或三分一二不以豐歉有所加減今若又復減稅則來後之弊誠非細憂除最尤甚不得不量減處外一依元定式毋或頉減之意出擧條申飭似好從之
정조 20년 · 강
遞承旨申鳳朝以李晚秀代之前望也
정조 20년 · 목
敎曰同副承旨聞有實恙許遞前望單子入之待下批牌招察任
정조 20년 · 강
命使臣齎來勅書入京儀節依例擧行仍命凡有順付頒詔當日頒敎著爲式
정조 20년 · 목
備局啓請使臣齎來勅書入京時儀節令該曹擧行允之禮曹啓言取考謄錄則頒詔勅書入京日百官效迎而殿自上行禮之節依正至聖節望闕時例磨鍊矣今亦依此擧行又啓言今此齎來勅書旣以頒詔出來迎詔翌日當有仁政殿權停例頒敎之擧請應行節目依前例磨鍊擧行敎以勅使出來頒詔有異何必分日此後定式順付頒詔則當日頒敎事分付
정조 20년 · 강
命南漢山城還穀中錢條移俵於楊州等十六邑
정조 20년 · 목
備局啓言卽見廣州留守徐有隣狀啓則以爲城內還餉各廳各戶都受例受折米多則九千石小則七千石之數一幷加俵於外村故一戶折米比前所加大中爲二石餘小殘爲一石餘此不變通民將難支原軍餉邑軍餉之糶糴於山城者不宜擅動而從前移轉去來條折米三千石及徵逋作入條數千石中折米四五千石爲限以穀見在者仍留山城以錢收捧者依總廳支放穀取耗條散給各邑之例分俵於本營束伍牙兵所在楊州等十三邑及牙兵所在龍仁等三邑平時則取耗支放緩急則作饋糧糇糧之需而姑待屯田稍廣稅額漸饒屯穀取而支放耗穀取而添餉事一體定式山城輸納一款竝除之果川則糶糴於本府肆覲倉龍仁則糶糴於本府水原倉其餘十四邑則糶糴於各其邑倉分俵數爻與本道道臣往復商確量宜擧行合行條件成節目遵行計料而雖値停減之年升合無得擧論未捧勘罪等節亦依原軍餉例定式事請令廟堂稟旨分付矣南漢之軍餉儲偫盡在山城之內而民少穀多糶糴之際疾苦爲甚至有沿江設倉移轉近邑之議矣今則年年減縮分捧定式而加俵外村者一戶所受大中爲二石小殘爲一石云爾則退計十數年前所減損殆爲十之一二揆以城餉儲留之策雖極寒心其於殘民責納之弊不啻輕歇豐寡有時利害相參然猶以還民難支之慮有此各邑分峙之請該守臣出鎭以後便作蒭牧之任而專心民事非在京遙制時只爲謹守筦鑰之政而已故也束伍所在十三邑及牙兵所在三邑以還穀中錢條捧留者分數移俵皆於各其邑倉糶糴取耗而果川龍仁則以附近民戶分納於本府之肆覲水原兩倉者俱可謂變通得宜彼此兩便竝依狀請施行與本道道臣往復商量知委擧行雖値歉歲依軍餉例無得入於停減之意條列成節目報本司以爲永久遵行之地事一體分付于該守臣與京畿道臣處何如允之
정조 20년 · 목
因曺翰振囚單敎以與時囚保放過齋後捧供又因閔昌爀囚單敎以一體保放
정조 20년 · 목
皇壇省牲器在明也
정조 20년 · 강
命以四月初二日親行宗廟夏享大祭
정조 20년 · 목
因禮曹取稟有是命○禮曹啓言親享時省牲省器依例以親臨磨鍊擧行乎敎以依例磨鍊○兵曹以宗廟夏享親行時隨駕留陣留營軍兵取稟敎以訓局步軍十五哨馬軍三哨禁軍三番磨鍊御營廳留陣而留營則除之
정조 20년 · 강
召禮曹判書閔鍾顯于重熙堂
정조 20년 · 강
命夏享誓戒正時進定於二更
정조 20년 · 목
禮曹判書閔鍾顯啓言大享受誓戒之日若値陵寢忌辰則誓戒進行於齋所起寢呼唱之前而留門則初更爲之事曾有甲寅定式矣今番誓戒之夜適値英陵忌辰誓戒正時進定於二更爲當矣從之
정조 20년 · 강
飭弘文館故相兪彥鎬議諡卽爲擧行
정조 20년 · 목
敎以優禮之大臣例於成服前一日不待諡狀賜諡而故相則有可紀之蹟雖待撰狀議諡豈可遲滯分付弘文館使之催促卽爲擧行
정조 20년 · 강
命故相兪彥鎬禮葬令主家依例承受
정조 20년 · 목
戶曹啓言卒領敦寧兪彥鎬喪禮葬主家以遺戒不敢受云矣敎以大臣之遺意如許則主家之不欲如例爲之雖固然矣勿請易名勿豎墓道有朝令則例皆祗受況禮葬乎依例爲之之意傳于主家又啓言謹以批旨辭意往傳于主家則以爲聖敎之下惶感祗受云依例擧行
정조 20년 · 강
罷承旨崔獻重職以申耆代之前望也
정조 20년 · 강
命曾經翰林中在京人權付別兼
정조 20년 · 목
敎曰實錄有考出事曾經翰林中在京人權付別兼除肅拜使之進去考出畢考後減下
정조 20년 · 강
命諸道放未放回啓嚴飭禁堂擧行
정조 20년 · 목
敎曰諸道放未放回啓尙今稽滯未肅拜禁堂牌招使之擧行○政院啓言判義禁鄭好仁知義禁具㢞牌不進推考傳旨今方捧入而放未放回啓命下之後如是違召不卽擧行請更卽牌招敎以無端違牌何也勿施嚴飭擧行
정조 20년 · 강
分揀瑞興府使李舒永拿處
정조 20년 · 목
義禁府啓言瑞興府使李舒永拿處事傳旨啓下而李舒永所犯係是宥旨前事請上裁敎以分揀
정조 20년 · 강
成均館以諸生還入仍設食堂啓
정조 20년 · 강
罷校理尹序東副校理韓光植職
정조 20년 · 강
召見承旨李勉兢李肇源于重熙堂
정조 20년 · 목
予謂勉兢等曰昨聞筵臣言國朝寶鑑先朝實錄中景慕宮册封日子以夏四月誤書云事關莫重不可輕易改書須以此意聞于大臣使之稟定釐改好矣
정조 20년 · 강
以趙鎭寬爲同春秋前望也金近淳等十一人權付謄錄郞
정조 20년 · 목
敎曰御定編書有考出之役而實錄有所重謄錄不可委之下吏春秋館堂上未差之代前望單子入之待下批牌招察任抄啓文臣中金近淳權晙李勉昇徐俊輔金履載姜浚鈫黃基天舊抄啓中金履喬韓致應宋知濂金熙華權付謄錄郞此與設廳編摩有異亦是特敎權付不必更自該曹啓下以此分付
정조 20년 · 강
命故領敦寧兪彥鎬家近侍致弔今日致祭進去閣臣仍爲擧行明日只爲勸粥
정조 20년 · 목
敎曰兪領敦寧家遣近侍致弔今日致祭進去閣臣仍爲擧行明日則只爲勸粥而古例則粥物自內廚備送中使進去近例閣臣大臣則閣官領去水剌間備送依近例爲之事分付
정조 20년 · 강
遞承旨申耆以李義駿代之前望也
정조 20년 · 목
因承旨申耆違召敎曰同一情勢皆許一伸許遞前望單子入之待下批牌招察任
정조 20년 · 목
政院啓言卽見忠淸監司林濟遠狀啓則鴻山縣監所佩新造兵符右一隻以待新縣監下來傳授次姑爲留上臣營爲辭兵符傳授何等嚴急則該縣監雖已請罷兼官處事當傳授而留上監營大違格例請該道臣從重推考允之
정조 20년 · 강
特除庚辰溫幸時陪從人權聖應敦寧都正溫陽郡擧行將官校吏等各加一資
정조 20년 · 목
吏曹啓言庚辰年溫泉幸行時陪從人訪問書啓事依下敎發關於忠淸監營卽接該道臣林濟遠關移則差員守令二十二人察訪四人中生存人只有前縣監權聖應一人以平澤縣監船隻領去差使員往西氷庫船艙陪行至溫宮敎以特拜敦寧都正口傳下批○忠淸監司林濟遠以庚辰溫泉幸行時溫陽郡擧行校吏等姓名年歲開錄馳啓把總千萬起年七十一出待站上隨駕留待禁喧哨官許胤年七十六道路監官擧行執事金鳳伊年五十九道路監官擧行將校方壽正年六十五雜物監官守直闕內將校朴希文年六十一本邑前川橋梁監官擧行人吏方性直年六十三副吏房天安站隨駕人吏方起正年六十藥房留待擧行人吏康弼俊年五十九內工房擧行人吏鄭致燁年五十六南門外傳命留待隨駕人吏鄭雲寬年六十九以官廳色水剌物種進排人吏文載渭年五十九宮門外留待人吏申在郁年五十六溫泉三巨里擺撥幕直擧行敎曰將官校吏等各加一資空闕衛將加設單付令該曹口傳下批與有旨同爲封送同知之追榮僉知之夫人帖道臣都捧成册報于該曹卽令該曹口傳下批亦與有旨同爲封送○許胤方壽正康弼俊千萬起金鳳伊朴希文方性直方起正鄭致燁鄭雲寬文載渭申在郁單付空闕衛將
정조 20년 · 강
判下諸路定配罪人放未放回啓
정조 20년 · 강
召見戶曹判書李時秀敦寧都正權聖應及加資人盧景曄等于重熙堂
정조 20년 · 목
予詢聖應年歲履歷聞其年限已滿命退敎時秀曰賜米人聚會于別例房以爲頒給米夻之地又命招入盧景曄田得春吳復一康聖彥辛圭林福掑李仁昌李東昌各詢姓名敎聖彥曰爾則非特溫幸時隨駕又有受賜筆蹟故特除同知以表予意矣
정조 20년 · 강
右議政尹蓍東上箚賜批
정조 20년 · 목
箚略曰今者諡號署經事檢詳當爲差出開城留守平安兵使亦已瓜遞臣又奉承筵敎傳于領相矣領相謂於月前陳疏而承恩批强臣使之擬入臣竊念政府郞僚自是掄選之職松都西閫爲任甚重雖於格式間事所宜難愼首相時蒙由暇左相亦被優老之渥凡於稟覆行會等循例擧行臣雖暫時代斲至於剡擧差擬則首揆當主之否則左揆在焉固無由暇之相妨優老之或可諉也臣何敢越兩右僚次而冒當之又況鑑裁銓品萬萬不可及者乎往復之際自致遷就成命已允擧行此遲玆不得不冒入文字伏願亟賜處分批以領相旣以中書故事爲奏左相近亦在家調將而領相則以呈告例不爲視務雖非筵奏卿當替行薦剡左相則與呈告差間卿須往復停當兩相簉朝間依此擧行爲可仍命遣史官傳論
정조 20년 · 강
訓鍊大將李柱國上疏賜批
정조 20년 · 목
疏略曰我國軍制東伍之規倣用周室兵農之制分番之法採取唐家長征之例壬辰以後五衛變爲諸營則祖宗朝隨時沿革之意掎歟盛矣然京城爲八路之根本而輦轂之下見存軍額不滿萬數臣常憂都下軍制之疏虞每念先正臣李珥養兵十萬之說未嘗不三復而永歎今我聖上深軫宿衛之單弱特設壯勇一營徒今以往京師控禦之地增修陰雨之備前聖後聖其揆一也伏念禁御兩營上番之法一以爲守禦之道一以爲敎鍊之方當初設施非不美也而上番之規五年爲一次及其替番不過二朔則其所操鍊者殆同十寒一曝坐作進退隨人頤使指揮號令仰人口吻下鄕之後依舊茫然則安在其敎鍊之法意也且況往來之際徒費糧資廢農棄業妻兒呼庚鄕軍上番之弊有如是矣今以御營論之各道所在鄕軍之數爲一萬六千三百名內卜馬軍爲一千一百七十五名每番以五哨輸回上京而凡軍則每名資保爲一名卜馬軍則每名資保爲二名元軍與資保合爲三萬三千七百七十五名今若竝充軍保收其身布則爲六萬七千五百五十兩且其自京接濟之料米爲四千八百五十石零旅需錢回糧木等所下爲六千八百餘兩統而計之恰爲九萬八千六百餘兩禁營之軍額資保大略相同以臣愚見莫若永革鄕軍上番之規收上身布與保米而兩營軍額以各營將校子枝及五部良民之有根着者各限一千名塡充俾作二司十哨之制恒在都下而一年接濟之數假令元兼料竝米爲一萬四百餘石奉足及草價等所下爲二萬三千四百餘兩竝計爲七萬五千三百餘兩以其所捧計其所用其所贏餘各爲二萬餘兩兵志曰軍無財士不用命儲財需用實是富强之術以此爲不虞之備諸般雜用則足食足兵莫過於此鄕軍則可無廢農往來之苦都民則庶有沾料資生之道豈不兩便也哉或以爲自古徵番法意收在不可捽罷旣不上番則朝家空失多數軍額是則不然鄕軍無益之弊如右所陳雖不上京男丁成册旣在各道兵營自鄕團束元有舊例若當緩急自可編伍安有空失軍額之理哉宮墻之外設置五營入直將官與軍卒分掌五更遞相巡綽而宮墻闊遠間有山麓一遭週回動費一更巡卒過去之後有時間斷誠極疏忽宮墻間數爲二千六十四間今若每於五十間設置一軍鋪以字內營入直軍卒分排守直而每鋪軍四名式鋪爲四十一處軍爲一百六十四名每鋪四名內二名式六替行巡於當鋪之內而五營入直軍元數合爲二百六十五名軍鋪分置者外各該哨官領在直所時時摘奸各營門別巡將卒又爲糾察勤慢則其在警巡無間斷之虞有嚴密之效矣諸道之設置水陸軍兵因其緩急各爲其用南入之慣於船北軍之閑於騎此其習熟之然理勢之常平時團束皆取其長而水營所管水軍多在山邑甚至有距水營三四百里之遠者名以能櫓全昧操㭦則臨急遠徵將何所用臣以爲水軍之在山邑者陸軍之在沿海者互相換定則便宜之政莫大於是矣凡此三條言雖淺近事係釐草伏乞俯詢廟堂以爲裁處之地批以君爲元首而服肱以喩相腹心以喩將諫官喩耳目承旨喩喉舌近取諸身關一則不可惟腹心最緊且重於五官元戎之緊重尤倍兩營近日復畀之擧不以旣耄而難之誠予知卿之可仗觀於用卿捨卿之異於凡帥慧眼達識必有窺其相與之際者卿之所陳一二條卽予嘗所櫽括彌綸以求其易行之術以待其可爲之期夙宵一念寤寐如結一欲展施而後已若使此計成而轉以及於大於此者則均役之聖志可明初元之設言可踐三軍萬民擧在帲幪之中而如卿所云上番之停番軍鋪之碁置等方略不期採而採當其時與有榮於卿大矣環視有位語孰到此此所以一聞犂然丕加嘉乃附陳水陸軍換定事許令廟堂稟處
정조 20년 · 강
童蒙敎官崔崑進所懷八條賜批
정조 20년 · 강
命宣沙浦僉使趙命載令帥臣嚴棍懲礪
정조 20년 · 목
壯勇營啓言宣沙浦僉使趙命載行已醜悖處事頑猾怨聲狼藉故發關行査於道帥臣處則諸般罪狀果如所聞少無差爽云而渠以本營之校無所顧忌專事不法之狀萬萬痛駭請爲先罷黜其罪狀令攸司嚴處允之尋因命載嚴處傳旨敎以令帥臣嚴棍懲勵事下諭
정조 20년 · 강
命武臣堂下試射未滿四矢以下棍汰勿論
정조 20년 · 목
敎曰風氣如此今日武臣堂下試射未滿四矢以下棍汰勿論事分付
정조 20년 · 강
庚辰溫幸時效勞人見漏於日前別單者加資賜米有差中批尹塾判府事
정조 20년 · 목
漢城府啓言庚辰年溫泉辛行時隨駕人見漏者分付各部更加搜訪矣近日追後來現者及其間出他而始還者一一收錄報來故別單書入加資空闕衛將秩西部折衝前別監廬景曄嘉善前講書院書吏田得春北部嘉善前別監吳復一實同知秩南部嘉善前官任康聖彥帖加秩中部年七十員役前尙衣院使令趙有信西部年七十員役前分都總府使令方大成北部嘉義前長興庫契貢人辛主將仕郞前宮任李仁昌年七十員役前地衣契貢人李東福年六十以上米二斗大口一尾秩中部前衛將所書員未道泓良人內侍府房直李成福良人傳漏軍士金成雲東部玉堂軍士前藝文館軍士申五金西部折衝前侍講院使令裵興柱軍器寺大廳直前兵曹使令金福起嘉善前揮項匠金得順北部閑良前兵曹書吏尹修宅司僕寺牽馬夫前司僕寺臣達李益文繕工監匠人前排設房軍士金六不里良人前傳漏軍士朴䝺奉年五十以上米二斗秩中部良人前司僕寺巨達吳桂興東部忠勳府權頭前兵曹文書直金聲遠西部嘉善戶曹使令林在寬折衝前翊衛司廳直申得宗北部良人前別監房軍士金起復以上加資空闕衛將秩三人帖加秩五人米二斗大口一尾秩十一人米二斗秩五人敎以依初別單例有分等判下者卽令吏兵戶曹擧行後草記掖隸廬景曄講書院書吏田得春竝加資空闕衛將加設擬入待追榮減下掖隸吳復一加資空闕衛將依他例擬入待追榮減下且思之此人似是陪吏如果然草記其中嘉善康聖彥有受賜筆跡之曾所來納者難於彼此且恐屑越雖不得無端收用此時此單豈可虛過實同知單付待追榮減下其子令兵判待使胥料窠使之糊口因此思之平壤咸戴一效勞旣多至以世宥之意有受賜之筆跡其人近做何事而子若孫任役間見帶何任何役令道臣査問狀啓同府李大心去處及役名亦令査問狀聞長湍梧木里金聖集之效勞極不尋常所蒙恩春亦出常格其人之生存與否家閥如何令道臣探問狀聞以爲收用之地事卽令廟堂行會同知黃錫耆日前雖已加資昨日奉考所藏翰墨無以爲懷令兵判招問所願草記御定武藝圖譜意在追述而其時前萬戶林秀雄之蒙被恩數至今記憶有其子付料於壯營校屬而其可草草付料而止乎別武士林福麒特差參上部將待僉使窠差送因此而又有起感者近久未見而復起出入於朝行似未易行上護軍尹塾特拜輔國判中樞府事令該曹口傳下批官敎令吏郞往傳遣史官轉諭此意仍爲存問書啓
정조 20년 · 강
推兵曹判書具㢞前判書李得臣命李應器先付巡將給祿
정조 20년 · 목
因宣沙浦僉使林福麒望單敎以見望筒思之溫宮役事之承傳李應器尙不收用銓曹事萬萬駭然當該堂上一竝從重推考先付巡將給祿
정조 20년 · 강
假注書尹命烈以判府事尹塾附奏書啓
정조 20년 · 목
書啓以爲臣敬奉聖諭傳諭于西部皇華坊會賢洞判中樞府事尹塾所住處則以爲臣於積年沈痼昏錯癃囈之中不意史官儼臨特宣恩敎恩旨鄭重俯念臣復起之無望特晉輔國之秩近侍委問存沒銓郞躬傳敎旨恩數之曠絕歷數往今凡幾人矣伏奉宣綸不覺聲淚之俱發體胈之顓掉此實慈父尤憐病息之至意臣雖頑如木石敢不拭昏扶顚竭蹶叩謝而以臣癃喘萬無進身赴闕之望臣於是罪辜益深惶越尤切謹當收拾餘精冒入文字以暴微衷之萬一云矣
정조 20년 · 강
以黃錫耆爲景福將口傳也命吳復一加給米五斗
정조 20년 · 목
兵曹啓言依下敎同知黃錫耆招問其所願則以爲目今形勢窮乏糊口沒策所願在於邊將云矣敎以邊將則窠乏空闕衛將作窠單付陞差間久任○漢城府啓言依下敎招問吳復一處則以爲甲戌年間陪吏隨行而己卯年陞差別監云矣敎以令內需司加給米五斗
정조 20년 · 강
勘放時囚李章垕等
정조 20년 · 목
義禁府啓言前假注書李章垕原情以爲本月初六日次對筵說修納之時精神頓闇說話之謄寫全爽本實事件之遺忘不成式例云請刑推得情敎以筵說修正之問東答西姑無論筵席擧措亦多駭然鄕闇生疏雖不足責此後懲勵之道不可白放削職又啓言前假注書李泳夏原情以爲今月十九日次對罷後請推擧條中正言尹悌東之名字誤以尹序東書納奏御文字如是錯誤者罪在罔赦云請刑推得情敎以分揀放送又啓言管城將李膺運原情以爲今年正月十五日待罪本職各庫城餉計石反閱依數交受本月初四日因楊州移轉與該牧使申獻朝就中倉舊穀抽柱四五石眼同改量則不完石所縮爲二三斗完石間或所縮亦爲一斗許而其中不完石十居一二此是癸丑所捧而旣經七次反庫又不無鼠破之縮莫重城餉所縮如此莫非不善典守之罪云曾經宣傳官請議處敎以功議區別勘放後草記又啓言中官張漢得口招以爲渠本貧窮素無家舍居接於他中官廊底不知更鼓之已打出往渠邊被捉於巡邏云嚴杖三十五度各別盤詰則游辭粧撰終不直陳請刑推得情敎以加杖十五度放送又以李膺運杖七十收贖奪告身二等放送啓敎以公罪勘放
정조 20년 · 강
推忠淸監司林濟遠鴻山竊符燒火人更令査實分首從捧結案以聞
정조 20년 · 목
刑曹啓言兵符之偸竊燒火事係變怪罪關一律則其所究覈不容少忽而今觀道臣狀本則兵營及捕廳取招之案應駿與戹石各以手犯目服便成一獄兩犯固宜多般覈鉤得實具格成案後啓聞而今乃慮其徑斃不爲訊推不分首從徑出意見直請勘斷者大違格例獄事端緖專在夫符日子而八日十日兩招相左則亦宜以失符之的在何日質問於該邑成案入錄以爲考信之資而此亦闕焉至於一律處斷何等嚴重而不自主管移送兵營云云有損法例且關後弊請該道臣推考更令該道具格査實分首從捧結案啓聞後稟處允之
정조 20년 · 강
命捕將趙圭鎭越俸一等
정조 20년 · 목
兵曹啓言二十二日二所巡廳犯夜被捉左捕廳捕校文廷福依更數嚴棍二十度敎以嚴飭未久又此犯科該捕將越俸一等該校給之該帥
정조 20년 · 강
召見京畿監司金文渟于重熙堂
정조 20년 · 강
以趙鎭寬爲開城留守任嵂爲平安兵使竝備薦也
정조 20년 · 목
敎曰新除授開城留守牌招使之三明日辭朝管理使下批政官牌招開政而如有口傳下批之例口傳擧行
정조 20년 · 강
以李冕膺金勉柱蔡弘遠李晉秀爲承旨尋遞冕膺弘遠以趙尙鎭李鼎德代之竝前望也尋遞鼎德仍任前職
정조 20년 · 목
敎曰左承旨差祭右副承旨聞有實羊許遞同副承旨有編書之役兵曹堂上仍任與未差之代前望單子入之待下批牌招察任以冕膺等批下○政院啓言今日受誓戒時承旨當爲備員而都承旨李冕膺以前任開城留守未及交龜同副承旨蔡弘遠牌不進不得備員何以爲之敎以都承旨許遞前望單子入之待下批違牌承旨只推與新除授承旨一體牌招察任弘遠尋以違召遞前望以鼎德批下又以鼎德差祭許遞仍任前職
정조 20년 · 강
吏曹判書沈煥之上疏賜例批
정조 20년 · 목
政院啓言吏曹判書沈煥之謂有情勢陳疏到院原疏以齋日才已退却請更卽牌招敎以判書上疏入之待下批與參判牌招開政○疏略曰端揆膺命之初首所建日者乃明義錄之大義耳其言曰明義一部之書所以闡聖神傳心之丕謨包春秋討亂之大法而溯論其源則是書之義理與某年之義理前後一貫也又曰聖諭中假麟經之筆編明義之書者卽大聖人仁精義熟之玉衡金秤而永有辭於天下萬世矣今日廷臣所以事殿下捨此義則無以爲殿下之臣又曰乙未之逆權輿於某年爲逆於某年者其勢安得不爲逆於乙未乎遂以韓鍮之草野孤忠辦死一疏爲討逆之根本不可無雪冤闡義之方繼論於筵上特蒙聖明之久許椅歟休哉君臣之契甚盛忠逆之辨大明伊日登筵之臣孰不欽誦感歎竊相語曰大臣之初筵樹立誠爲當今第一事業耳聖敎若曰此一條別爲批答以下諸臣退待具書之頒出庶見一世之明於趨捨大義之不復疑亂矣不意一承宣乃於大臣所癸八條之中截出其一條大關義理者別紙書進及夫批下又匿而不頒以至大臣之囚院吏公議之出於卿士猶欲立幟抵當飾辭周遮隱然有籍重底意此何故也嗚呼世道旣頹士氣方衰不復知丌上有明義一編者久矣臣爲是懼乃以警世之志拔其人於銀臺之望申耆是已寧有私惡而然哉今者聞耆有自辨之章臣雖未見其全篇而只觀大槪之出於朝紙則以銓罰歸之奇怪有若自是而反斥臣之非者然何其氣豪意健之如是也夫銀臺者國之喉舌出納惟久乃其職耳況夫大臣之所陳一條實爲明義之大關鍵而乃敢從中割斷掩置不頒惟久之意果安在哉歷數十年熏焰之傳染已痼俗弊之膠固難醫方値聖明一初淸明之會而義理非不闡明矣猶有却立觀望之憂聲討非不峻嚴矣亦無勇往敵愾之勢則如臣庸闇淺陋者乃敢當激揚進退之任欲有粗酬於我聖上委畀之恩則茫然若一葦之航大海風濤浩無其津而維楫不知所在矣妄以區區銓筆稍自效與奪之義者甚愚且戇矣雖然銓罰自古有之亦未聞銓官之見凌於被罰者若臣今日之事也其貽羞銓地有傷朝體爲如何哉今夜誓戒臣當讀誓文而況開政有命天牌儼臨以若情跡實無抗顏就班之望至犯違傲不勝戰慄伏乞遞臣所叨之任
정조 20년 · 강
敍崔獻重李尙度朴瑞源吳鵬南韓興裕金烍尹序東鄭來百韓光植李基讓李景溟閔師宣李基慶吳翰源沈鎜
정조 20년 · 강
有政吏曹判書沈煥之參判黃昇源兵曹判書具㢞進
정조 20년 · 목
以玄重祚爲掌令鄭最成爲持平韓興裕爲獻納申龜朝爲正言張至顯爲校理林漢浩爲副校理李龜雲爲檢詳閔鍾顯爲弘文提學許胤方壽正吳復一田得春康弼俊廬景瞱爲同知千萬起金鳳伊朴希文方性直方起正鄭致燁鄭雲寬文載渭申在郁梁德履爲僉知
정조 20년 · 목
政院啓言傳敎事體至爲嚴重無敢一字節該而卽見京畿監司金文淳長湍居金聖集年歲家閥探問啓本則漢城府追別單判下傳敎只拈出金聖集探問一條而節該馳啓此專由於備局行關之本自刪節而然請當該堂上從重推考允之
정조 20년 · 강
安春君烿疏陳病狀乞遞永寧殿夏享獻官賜批許之
정조 20년 · 목
批以疏辭許令該曹付標
정조 20년 · 강
昌城尉黃仁點疏陳病狀乞遞太廟夏享獻官賜批許之
정조 20년 · 목
批以疏辭許令該曹付標仍命遣史官傳諭
정조 20년 · 강
行太廟夏享誓戒于仁政殿
정조 20년 · 목
時至具遠遊冠絳紗袍乘輿出協陽門至仁政殿前降輿陞座祭官及宗親文武百官行禮讀誓文官吏曹判書沈煥之讀誓文訖祭官以下行禮如儀乘輿出仁政門入協陽門還內
정조 20년 · 강
召見開城留守趙鎭寬于誠正閣
정조 20년 · 목
予謂鎭寬曰卿於廣尹後今始佩符矣本府弊瘼多端釐革之方必須着意爲之也
정조 20년 · 강
召見回還冬至書狀官趙德潤于重熙堂
정조 20년 · 목
予詢行中弊瘼德潤曰譯官之弊不一而究其本則專由於人馬之數多人夫三百九人馬匹二百十九此無非貽弊之端而刷馬郵人輩年年負債於灣上今年積逋之人明年又入去其弊亦不少在今釐弊之方莫如稍減額數也
정조 20년 · 강
遞承旨宋銓金勉柱李鼎德以李益運閔台爀洪義浩代之竝前望也
정조 20년 · 목
敎曰違牌及不爲仕進承旨許遞與未差之代前望單子入之待下批牌招察任以益運等批下
정조 20년 · 강
命嶺南還穀加分依狀請許施
정조 20년 · 목
備局啓言卽見慶尙監司李泰永狀啓則以爲本道穀簿毋論治峽到底艱乏以此應分之穀較諸當受之戶則口食種糧塗抹無路列邑加分之報鎭日沓至若其民多穀少之處歲儉地廣之邑依報許施量宜分排後加分實數待畢巡依例登聞事請令廟堂稟旨分付矣本道之年年加分道臣狀請朝家許施便成已例無歲無之今亦許其從便分排無論左右沿峽酌量加劃以爲農糧接濟之地而實數與衙門穀簿一一區別狀聞之意請分付允之
정조 20년 · 강
召見定例堂上李時秀徐龍輔李晩秀尹行恁廣州留守徐有隣水原留守趙心泰于便殿
정조 20년 · 목
予謂心泰曰外營節目果已成就乎心泰曰軍餉色節目撰成一通文字而外帑庫以下節目則俱非軍餉色所管故不爲載錄矣有隣曰雖非軍餉所管旣是園辛所需外營所管則依內營別剩庫等例附之節目下方似好矣子命依有隣言爲之
정조 20년 · 목
因益運違召傳旨敎以此是法典所無豈可違牌此傳旨勿施仍以前牌催促
정조 20년 · 강
判下慶尙道定配罪人放未放回啓重推忠淸監司林濟遠推刑曹判書李祖源
정조 20년 · 목
慶尙監司李泰永狀啓以爲道內定配罪人等參量其罪名輕重放稟與未放秩謹依新頒定式區別開錄上送徒年罪人之遇赦卽放係是法典而山淸徐命大則不但到配屬耳所坐罪名亦爲不輕依前關辭仍其本律置之稟秩待限滿更爲狀聞計料放秩長鬐梁自一興海李仲伊居昌宋慶福順興金奉伊永川柳七抑稟秩山淸徐命大機張全世國蔚山池應彩寧海李孝才晋州黃聖漢醴川韓錫舜梁山辛以億未放秩英陽洪卓然巨濟朴宗集彥陽李義肅河東洪亮猷南海趙時淳金海權中憲泗川張景泓鎭海申在德高靈金命淳巨濟李周奭蛇梁鎭金貴福榮川朴昌彬寧海崔寔機張李泰萬三嘉李鈺長鬐宋貴孫永川金啓中豊基鄭嘉錫山淸金聖奉靑松鄭以能梁山崔奎衡昆陽洪在裕梁山徐龍甲昆陽崔成崙河東李大興昆陽李翼身丹陽朴長淵安義全得中義興金正彥居昌姜詢岳義城金百信順興尹錫祚金山鄭時綱居昌裵光信彥陽羅正澹盈德白光佑蔚山李根得宜寧鄭德厚蔚山鄭東周機張趙明弼善山皇甫濂興海林起大淸道金喦星州崔海寬長鬐吳北述梁山宋昌奎知禮李忠謙盈德朴貞孝淸道機掄義禁府啓言本府所管罪人未放秩竝依啓聞施行其中彥陽李義肅身爲陵官風落松五百餘株內只報百餘株其餘皆歸於帖下賞施之用極爲無狀高靈金命淳穀簿申飭前後何如而虛欠現發數旣夥然徒配之遇赦卽放雖載法典不可遽議放釋竝仍他餘罪人等請令刑曹稟處允之敎以泗川張景泓放送刑曹啓言慶尙道放未放修啓中本曹所管定配罪人放未放秩竝依啓聞施行而未放秩中梁山宋昌奎入於江原道未至配所秩已爲蒙宥今無可論而放秩中順興金奉伊罪名稍輕依道臣所請放送長鬐梁自一興海李仲伊居昌宋慶福永川千七抑等律雖徒年罪係不輕稟秩中山淸徐命大機張金世國蔚山池應彩寧海李孝才晉州黃聖漢醴泉韓錫舜梁山辛以億等所坐亦爲深重有難遽議疏釋請竝仍配之意分付道臣久之敎以機張李泰萬居昌徐完世義興朴重顯等放送龍宮吳哲與韓山韓宅裕罪無異同欲待放未放一體疏放而觀此啓本不爲擧論雖曰該邑充軍旣有載之流案之命則該道之初不擧論卿曹之無所皂白俱未免不審哲放其委折草記亦卽關問該道又啓言吳哲之當初充軍在於龍岳故載錄於平安道放未放修啓册子而忠淸道放未放修啓册子韓宅裕罪目中吳哲配所以龍宮書錄奏御文字何等審愼而有此誤書者極爲疏忽請該道臣從重推考臣亦有回啓時未能照檢之失惶恐待罪而吳哲則分付平安道臣使之依判付放送允之敎以卿等推考
정조 20년 · 강
訓局哨軍捉虎人木布施賞
정조 20년 · 목
訓局啓言本營哨軍蔣得伊南門外紫烟巖近處豹虎一頭格殺來納依例封進而木布各二疋考例施賞敎以皮張卿處賜給
정조 20년 · 강
命畿伯招見金聖集相當可合之任論理以聞
정조 20년 · 목
京畿監司金文淳狀啓以爲因備局關長湍金聖集生存與否家閥如何令道臣探問狀聞事命下矣以詳問報來之意發關該府矣卽接長湍府使申光輅牒呈則以爲金聖集至今生存而年爲六十九本以世代將校去庚子年以本府敎鍊官久勤曾經黃海道首陽山城別將見方隨行本府千總之任云緣由馳啓敎以卿其招見相當可合之任論理狀聞事回諭
정조 20년 · 강
園所外南山補土及植木董役守令以下施賞有差仍命此後植木以定例堂上與內營提調句管擧行著爲式
정조 20년 · 강
召見藥院提調沈頤之趙尙鎭于誠正閣
정조 20년 · 강
命忠州站船一隻劃付鷺梁津用於江心水汲取之時
정조 20년 · 목
藥房提調沈頤之啓言江心水汲取關係莫重而船隻尙未修置多有疏虞之端忠州站船一隻擇其完固劃付鷺梁別將以爲使用之地事請分付戶曹從之
정조 20년 · 강
命遣承旨詣明陵奉審摘奸局內諸陵一體奉審
정조 20년 · 강
命次對明再明間待下敎來會
정조 20년 · 강
以災異減膳三日仍命太廟夏享攝行明日行賓對以講求助之策
정조 20년 · 목
敎曰雲觀虹貫之報豈勝懍惕悸懼入春以後寒燠乖宜推以無花憂在無麥夙宵戰兢不敢遑逸而乾文之示警又適在此時某事某政强引湊合謂之以何災何沴之應反有近於傅會雖不指摘爲說今之治規時象無往而非召災致沴之端豈必淫虹干陽然後始可覺知而然猶夢夢牽補度過毫無依俙髣髴於振作警勵底意思則上天至仁愛之欲誨安得不諄諄然若有丁寧垂戒也否德忝位二十年來無災不召無沴不致而虹貫之異卽所初有凡係側身責躬之方其敢循常應文爲乎哉自今日減常膳三日待朝延訪大臣三司喉院之臣欲問求助之策而目下急先可矯者無過於無言而言路偏塞也各以讜言書思對命莫負古人備忽之義又敎曰昔在先朝有雲觀虹貫之報而試士則求言得人之意雖不停行大享則大臣仰請命攝大抵敬天奉先豈有二致而齋心之時貴在專一今番夏享大祭以攝儀爲之明日以求助之意大臣旣命來得次對諸臣亦爲來會仍行次對
정조 20년 · 강
以朴宗甲爲大司諫吳鼎源爲司諫朴瑞源爲掌令朴柱遇爲持平李貞運爲副校理李基讓爲副修撰竝前望也
정조 20년 · 목
敎曰三司山林及都憲外在外及衆所共知情勢人許遞前望單子入之待下批與未肅拜諸臺牌招使之待開門謝恩
정조 20년 · 강
遞檢詳李龜雲命故領敦寧兪彥鎬議諡時差代仍命贈判書崔孝一參判參議車禮亮安克諴同日致祭於顯忠祠宣孝一諡于其家
정조 20년 · 목
議政府啓言檢詳李龜雲時在禮安地諡號署經多日遲滯不可等待上來請改差允之敎以待兪領敦寧議諡臨時差代俾無爲弊之端而先議兩忠臣諡與大臣諡同爲下批而贈判書崔孝一今將賜諡而贈參判參議車禮亮安克諴追配灣府贈兵判之祠事若不偶同日設祭於其祠宣諡於其家事分付禮曹
정조 20년 · 강
飭諸道稅船指路護送時遣備郞摘奸隨勤慢勘罪
정조 20년 · 목
廣州留守徐有隣以陰竹縣田稅大米所載船隻今二十四日過本府境別定校吏無弊指路護送馳啓敎以啓下戶曹凡事莫如修明昨年之一齊利運其效專在於護送指路今年擧行勝於昨年然後始可謂修明舊典卿曹與惠廳知悉而亦令廟堂十分嚴飭諸道俾有實效時遣備郞以考其擧行勤慢列邑不能者這卽勘罪以爲懲一之地
정조 20년 · 강
賜贈吏判尹琰妻趙氏爵貞敬夫人
정조 20년 · 목
敎曰贈吏判尹琰旣以昔年溫幸時地方官特命贈職其夫人趙氏亦嘗隨往任所親經駕過年今七十又其子多年近密豈無從貴推恩之擧特賜爵爲貞敬夫人仍令該曹成送敎旨以示予念舊之意
정조 20년 · 강
召見水原留守趙心泰于便殿
정조 20년 · 강
命平薪僉使定爲平薪屯牙兵把總擇鎭校中勤幹者差定哨官自外營成給傳令依三邑協守將例考績褒貶三場稅米以本鎭兵船定沙格僉使領納于內營仍命屯稅米昨年條取耗者永付外營軍器色
정조 20년 · 목
水原留守趙心泰啓言平薪鎭罷牧設屯之後保軍三百五十名以左中右三哨定爲屯軍仍作寓農之兵其所節制宜早講定而第伏念該鎭旣是湖西舟師之任則雖不可專屬外營以一司三哨之制僉使平薪屯牙兵把總定號而哨官則鎭校中勤幹可堪者差出自外營成給傳令以爲緩急領赴之地而無論把總哨官依三邑協守將例考績褒貶恐合事宜而且三場收稅米以結總略綽磨鍊除雜頉當爲七百餘石屯軍身米亦爲一百四十石而係是內營上納者則軍需所關事面不輕自今年爲始依當初節目以本鎭兵船定沙格載運僉使領納之意請定式施行從之又啓言平薪屯稅米昨年條作錢作穀名以外內營兼濟穀散置本府及附近畿邑自今春還分取耗而外營武庫素乏財力新備或修補者無路措施誠非細憂耗條自今年爲始永付軍器色以爲需用之意請出擧條定式從之
정조 20년 · 강
命龍珠寺僧一從食料數爻成置軍案春秋暇日招聚營下肄習金鼓進退
정조 20년 · 목
水原留守趙心泰啓言龍珠寺定置僧統總轄南北漢總攝專制八路寺刹者寔出於供護仙寢之重而且僧徒之食料者爲數不些則一任抛置尙無定制終非制置本意自今爲始一從食料數爻成置軍案而亦於春秋暇日招聚營下肄習金鼓進退俾知方向仍試砲射略施賞格亶合團束激勸之方請以此出擧條定式從之
정조 20년 · 강
命外營軍器所用加時木卜定於嶺湖兩南統水營箭竹樺皮就備局所捧中取用落幅紙區劃於三南試所
정조 20년 · 목
水原留守趙心泰啓言軍器所用旗桿槍柄及火箭打造杵所入加時木無非緊要而此非市肆間貿用者加時木中旗桿水五十箇槍柄木五十箇鳥銃家木一百箇火箭杵木三十箇自明年卜定於嶺湖兩南統水營所產處以爲稅船便添載上送之地從之又啓言箭竹樺皮武庫物種中爲用亦緊箭竹則備邊司所捧中湖南竹一百浮湖西竹五十浮每年移送之意出擧條定式樺皮備局所捧中加數卜定年年限五十同箭竹請一體移送從之又啓言外營以新設之故雨備油芚等屬專不成樣火箭打造所入不些而無路繼用大比設科之時落幅紙嶺南左右道各三十軸湖南左右道各二十軸湖西左右道各二十軸自試所劃送各其道監營自監營從便輸納于外營之意出擧條定式以爲永久遵行之地從之敎以在前則落幅紙爲等閒之物凡有請得取用甚易近來則不然云豈非京試官都事羞恥事乎廟堂之上送如許則本府輸送安知不亦然乎每道各定軸數取用
정조 20년 · 강
設紙所于華城以行宮修理財力一千兩預下浮出
정조 20년 · 목
水原留守趙心泰啓言行宮修理自外整理所擧行事才以節目啓下而修理所入紙地非所立辦者故紙所業己創設募取僧徒己試紙役矣外整理所修理財力年例應捧三千兩中請一千兩姑先預下以爲浮出整理紙留儲庫中及時需用之地從之
정조 20년 · 강
命寶城鳳甲寺許屬於外帑庫所納紙價一百五十兩付之紙所酌定各色紙卷數浮納外帑庫定僧統造給印信寺屬昆陽多率寺僧統亦爲造印以給
정조 20년 · 목
水原留守趙心泰啓言外帑庫不可無屬寺寶城鳳甲寺從其所願許屬之意依龍珠寺屬寺例自備局行關知委於該道監營以爲成節目永久遵行之地而所納紙價錢一百五十兩付之紙所各色紙酌定卷數使之浮納於外帑庫恐合事宜而旣爲屬寺之後當有僧統擧行者考據長興寶林寺已例造給印信寺屬昆陽多率寺僧統亦一體造印以給之意請出擧條知委禮曹從之
정조 20년 · 강
命遣別軍職與江華留守曝曬內武庫軍器後輸送于華城行宮華城親軍衛所着甲冑令該留守造給所入物力衣年前統營例令廟堂行會
정조 20년 · 목
水原留守趙心泰啓言行宮旣置外帑外別外整理內用等庫所重比他自別則內軍器物種亦當次第備置而其將何以經紀武庫庫舍今方營建於維與宅北邊而至於軍器物種以財力之無路拮据姑未造備言念所重萬萬悚悶故敢此仰達敎以沁都內武庫有別置之軍物而丙申以後亦多別造輸置者就此取用無所不可甲冑一百部鳥銃三百部環刀二百柄各色弓一千張長箭二千部片箭一千部筒兒一千箇箭竹六百浮筒箇二百部輸送于華城而年例曝曬久未爲之從近遣別軍職與守臣眼同曝曬後輸送物件別定差員從便船運事分付沁留至於親軍衛二百人所着甲冑百餘件猶不足依年前統營例卿其造成所人物力亦依統營例令廟堂卽爲行會
정조 20년 · 강
領議政洪樂性因災異上箚引咎賜批